कोटा। नांता के हरे-भरे वातावरण वाले स्कूल से जब 5 साल पहले हैडमास्टर शंभुदयाल माहेश्वरी का तबादला दुर्गा कॉलोनी के मिडिल स्कूल में हुआ तो यहां बंजर चट्टानी धरती को देख वे उदास हो गए। तभी उन्होंने ठान लिया कि पथरीली जमीन उनके चट्टानी हौसलों को नहीं रोक सकती। और, अब स्कूल में चारों तरफ हरियाली है।
19 प्रजाति के ऐसे वृक्ष यहां तने खड़े हैं, जिन्हें उपजाऊ मिट्टी में भी उगाना मुश्किल है। अब यहां शीशम, गुलमोहर, नीम और बरगद जैसे छायादार वृक्ष हैं, तो बादाम, जामुन, अनार और पपीते के फलदार पेड़ भी हैं।
रोज सुबह 6 बजे उठते और सीवरेज पानी से ड्रम भरकर करते सिंचाई
58 वर्षीय माहेश्वरी बताते हैं कि पहले यहां असामाजिक तत्वों का जमावड़ा रहता था। पानी की विकट समस्या थी। लेकिन, स्कूल के पीछे से निकलने वाले सीवरेज नाले ने समस्या को हल कर दिया। रोजाना सुबह 6 बजे उठकर नाले के पास दो ड्रम रखकर उसमें पानी भरना शुरू कर दिया। यह सिलसिला 2011 तक जारी रहा। यह देख बच्चे भी बाल्टियों से पानी भरकर सहयोग करने लगे। अब मोटर से नियमित सीवरेज पानी से पौधों को सींचा जा रहा है।
चट्टानों पर बिछाई 3 फीट तक मिट्टी
उन दिनों यहां की जमीन की स्थिति विकट थी। स्कूल में बाउंड्रीवॉल बनने के बाद परिसर में चट्टानों पर पौधे लगाना और पानी की व्यवस्था करना बड़ा चुनौतीपूर्ण था, लेकिन हौंसला नहीं छोड़ा और हिम्मत नहीं हारी। चट्टानों पर पौधे उगाने के लिए स्कूल परिसर में तीन फीट तक 100 ट्रॉलियां मिट्टी की डलवाई। दो ट्रॉली देसी खाद और रासायनिक खाद का उपयोग कर पौधे लगाए जो आज हरे-भरे हो चुके हैं।
पेड़ों की हैं 19 किस्में
पौधरोपण का एरिया 3 हजार वर्ग फीट
कुल पौधे- करीब एक हजार।
एरिया- चट्टानी।
पानी सप्लाई- प्रतिदिन सीवरेज पानी से।
प्रयास- 2008 से।
कैसे-कैसे पौधे
शीशम, गुलमोहर, जंगल जलेबी, बादाम, जामुन, नीम, बरगद, गुलर, अनार, पपीता, रुद्राक्ष, हजारा, गुलाब, मोगरा, गोगन बेल, कदंब, पीपल, पारस पीपल, आंवला।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva bho_Deva bho_Deva mag_Deva mag_Deva bho_Deva